**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/14214-1/2024.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2024. október 31-ei rendes nyilvános ülésére**

**Tárgy:** Záhorzik Nándor Fiatal lány c. szobrának köztéri felállítása a Schulhof sétányon

**Az előterjesztő:** Naszádos Péter polgármester

**Készítette:**  dr. Keserű Klaudia jogász

**Megtárgyalta:** Oktatási, Sport és Szociális Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

polgármester

**1.**

**Tárgy és tényállás ismertetése**

Tisztelt Képviselő-testület!

Záhorzik Nándor szobrászművész: Fiatal lány c. kontraposztban álló, támaszkodó egész alakos szobra a Veszprém megyei vezetés ajándéka volt Hévíz városának. Záhorzik 1961-ben készítette.

Stílusa erősen emlékeztet az art deco-ra. Először a mai Dr. Moll Károly korábban Felszabadulás téren volt felállítva díszágyások közepén, később - 1984 körül- helyezték át, a korábbi buszmegálló melletti térre, ami jelenleg parkolóként működik. A parkoló kialakítását követően került a GAMESZ telephelyére, ahol sérülten feküdt a szemetek között. A női alak lába roncsolódott és több kisebb sérülés volt rajta. A művelődési központ igazgatója 2016-ban egy rövid időre elhelyeztette a múzeum bejáratában, majd a Tar kőfaragó műhely szakemberei elszállították Zalaapáti műhelyükbe, ahol restaurálták a szobrot.

A szobor jelenleg a Tar kőfaragó műhelyben van a város kérésére, akik azt a kijelölt helyre szállítanák, és állítanák fel. A restaurálás költsége kifizetésre került, a felállítás díja külön fizetendő. A szobornak méltó helyet biztosítana a Schulhof sétány, ehhez szükséges az egyeztetés a Hévízi Szent András Reumakórház és Gyógyfürdő intézménnyel.





A Magyarország helyi önkormányzatairól szóló 2011. évi CLXXXIX. törvény 42. § 8. pontja szerint a képviselő-testület hatásköréből nem ruházható át a köztéri szobor, műalkotás állítása.

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 109. § (1) bekezdése szerint a művészeti alkotás közterületen, valamint önkormányzati tulajdonú épületen való elhelyezéséről, áthelyezéséről, lebontásáról a település önkormányzatának képviselőtestülete, dönt, és gondoskodik fenntartásáról és felújításáról. A (2) bekezdés szerint a döntéshez a műalkotás művészi értékére vonatkozóan szakvéleményt kell beszerezni.

A szakvélemény kiadására a Magyar Alkotóművészeti Közhasznú Nonprofit Kft. jogosult. A MANK Szolgáltatási Igazgatósága a beérkező megrendeléseknek megfelelően végzi szakértői tevékenységét, a köztéri művészettel kapcsolatos értékőrzés, értékközvetítés és az értékek megújításának szakmai szempontjait szem előtt tartva. Az 1991. évi XX. törvénynek megfelelően segíti az önkormányzati testületek döntéseit, az önkormányzati területen vagy épületen megjelenő köztéri műalkotásokat bírálja. A szakvéleményező zsűri megszervezésére és a szakvélemény kiadására a megrendeléstől számított 30+30 napos határidőt vállalnak. A bírálat díja 150.000-200.000.- Forint, melyet a Hévíz Város Önkormányzat 2024. évi költségvetéséről szóló 1/2024. (II. 08.) önkormányzati rendeletének 13. melléklet 63. sorának E. oszlopa terhére biztosítja.

A szobor pontos helye a szakvéleményező bizottság és város, valamint Hévízi Szent András Reumakórház és Gyógyfürdő képviselői által kerül kijelölésre és a konkrét döntés újra képviselő-testület elé kerül.

Tisztelt Képviselő-testület!

Kérem, az előterjesztést megvitatni, és a határozati javaslatot elfogadni szíveskedjenek! A döntés egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete Záhorzik Nándor szobrászművész: Fiatal lány c. köztéri szobrának felállítását a Schulhof sétányon támogatja.
2. A Képviselő-testület felkéri a polgármestert a Magyar Alkotóművészeti Közhasznú Nonprofit Kft. szakvéleményének beszerzésére, valamint egyeztetés lefolytatására a Hévízi Szent András Reumakórház és Gyógyfürdő intézménnyel.
3. A szakvélemény becsült költsége 200.000.- Forint, melyet a Hévíz Város Önkormányzat 2024. évi költségvetéséről szóló 1/2024. (II. 08.) önkormányzati rendeletének 13. melléklet 63. sorának E. oszlopa terhére biztosítja.

Felelős: Naszádos Péter polgármester

Határidő: 2025. január 31.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Keserű Klaudia | jogász |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |